text: L'OPEP podria treure al mercat 2 milions més de barrils al dia per frenar el preu del petroli
  El comitè intern de control dels mercats de l'Organització de Països Exportadors de Petroli (OPEP) ha recomanat posar a disposició del mercat els dos milions de barrils diaris que el càrtel encara es troba en condicions de produir. Així ho ha comunicat el representant nigerià, Edmun Daukoru, des de Viena, on avui comença una reunió de dos dies en què s'intentarà arribar a algun acord que pugui frenar l'encariment del petroli.
  19/09/2005 - 00.00 Actualitzat 19/09/2005 - 13.40
  L'OPEP comença avui, a la capital austríaca, una reunió de dos dies centrada en la cerca d'un acord per augmentar la seva oferta i frenar l'encariment del petroli. Tot i l'escàs marge de maniobra que li queda, ha comunicat durant aquest matí la seva disposició a obrir l'aixeta al màxim, perquè el mercat absorbeixi la màxima quantitat de cru possible.
  Si es confirma aquesta informació, seria la primera vegada que l'Organització de Països Exportadors de Petroli deixa oficialment de banda les quotes de producció -encara que les manté "sobre el paper"- i permet que siguin els clients els que determinin el volum de l'oferta.